<classify> HATIMAYE Kivuko cha Mv Nyerere kilichozama siku nane zilizopita katika kisiwa cha Ukara wilayani Ukerewe Mkoa wa Mwanza, kimeinuliwa rasmi huku ikipatikana maiti moja ya mtoto mdogo na kufanya idadi ya waliopoteza maisha katika ajali hiyo kufi kia watu 228.Pamoja na hayo, serikali jana ilitarajia kupeleka kivuko cha Mv Ukara kisiwani hapo kwa ajili ya kusaidia usafiri katika visiwa ambavyo baada ya Mv Nyerere kuzama, vilikosa usafiri, huku ikiendelea na mchakato wa kupata kivuko kikubwa zaidi kumaliza tatizo la usafiri katika eneo hilo.Akizungumza kisiwani hapo jana, Waziri wa Ujenzi, Uchukuzi na Mawasiliano, Isack Kamwelwe alisema baada ya kivuko hicho kuinuliwa na kusimama kabisa, ilipatikana maiti ya mtoto mdogo.Naye Mkuu wa Majeshi ya Ulinzi na Usalama nchini, Jenerali Venance Mabeyo, alielezea namna walivyoanza kuinua kivuko hicho ambapo hadi jana asubuhi walifanikiwa kukiinua kikaa ubavu na baadaye kikasimama kabisa. Kivuko hiki kilikuwa kimelala kifudifudi, tulikilaza ubavu na baadaye kikasimama kabisa, kazi iliyopo ni kukitoa majini na kukivuta nchi kavu kwa ajili ya matengenezo, alieleza Jenerali Mabeyo.Kivuko hicho kilipinduka na kuzama mchana wa Alhamisi ya Septemba 20, mwaka huu wakati kikikaribia kutia nanga katika gati la Ukara ikitokea Bugolora na kusababisha vifo vya watu 228, huku 41 wakiokolewa. Katika hatua nyingine, Rais John Magufuli amewataka watendaji wenye dhamana ya kuongoza taasisi, wizara na mamlaka walizopo kujitafakari na kujifunza kupitia ajali ya kuzama kwa Kivuko cha Mv Nyerere.Aliitoa kauli hiyo jana jijini Dar es Salaam muda mfupi kabla ya kuzindua Daraja la Juu la Mfugale eneo la Tazara na kusema Taifa bado liko kwenye simamzi kubwa ya kuzama kwa kivuko hicho na kuwataka watendaji wote wakiwemo Watanzania kujifunza kupitia tukio hilo.Awali, aliwashukuru marafiki wa nchi mbalimbali kwa salamu zao za pole kwani zimewafariji Watanzania na pia shukrani hizo amezitoa kwa watanzania wote kwa mshikamano walioonesha tangu kutokea kwa ajali hiyo na kusema japokuwa nchi bado inaomboleza, lakini ni vyema pia kazi zikafanywa.  <topic>: KITAIFA 